ดาวโจนส์ปิดบวกต่อ 75.91 จุด
ดัชนีดาวโจนส์ตลาดหุ้นนิวยอร์กปิดปรับตัวขึ้น ต่อเนื่องเป็นวันที่ 5 ติดต่อกัน นักลงทุนคลายวิตกเล็กน้อยเกี่ยวกับวิกฤติหนี้สินยุโรป ด้านน้ำมันปิดลด1.44ดอลล์ ที่ 87.96 ดอลล์
17 ก.ย. 2554

ดัชนีดาวโจนส์ตลาดหุ้นนิวยอร์กปิดปรับตัวขึ้น ต่อเนื่องเป็นวันที่ 5 ติดต่อกัน นักลงทุนคลายวิตกเล็กน้อยเกี่ยวกับวิกฤติหนี้สินยุโรป ด้านน้ำมันปิดลด1.44ดอลล์ ที่ 87.96 ดอลล์
ดัชนีเฉลี่ยอุตสาหกรรมดาวโจนส์ดีดขึ้น 75.91 จุด หรือ 0.66% ปิดที่ 11,509.09 จุด ดัชนี S&amp;P 500 ปรับขึ้น 6.90 จุด หรือ 0.57% ปิดที่ 1,216.01 จุด และดัชนี Nasdaq บวก 15.24 จุด หรือ 0.58% ปิดที่ 2,622.31 จุด
ราคาหุ้นปรับตัวขึ้นต่อเนื่องกัน 5 วันเป็นครั้งแรกนับแต่ต้นเดือนก.ค. หลังจากอยู่ภายใต้แรงกกดันในช่วงต้นเดือนก.ย. เนื่องจากนักลงทุนกังวลว่าวิกฤติหนี้สินยุโรปกำลังลุกลามออกไปยังหลายประเทศมากขึ้น และกรีซอาจเข้าสู่ภาวะผิดนัดชำระหนี้ในอนาคตอันใกล้นี้
อย่างไรก็ตาม ดัชนีหุ้นสำคัญๆของสหรัฐได้รับแรงหนุนในสัปดาห์นี้ จากความหวังเกี่ยวกับการสนับสนุนมากขึ้นสำหรับกลุ่มประเทศที่มีภาระหนี้สิน โดยเมื่อวานนี้ ธนาคารกลางยุโรป (อีซีบี) พร้อมด้วยธนาคารกลางสหรัฐ (เฟด), ธนาคารกลางอังกฤษ, ธนาคารกลางญี่ปุ่นและธนาคารกลางสวิตเซอร์แลนด์ เปิดเผยว่าจะจัดสรรสภาพคล่องสู่ตลาด ซึ่งได้ช่วยผ่อนคลายความวิตกเกี่ยวกับภาวะขาดแคลนสภาพคล่องในระบบการธนาคารยุโรปและหนุนการทะยานขึ้นของราคาหุ้นในช่วงท้ายสัปดาห์
นอกจากนี้ ตลาดยังจับตาการประชุมของรัฐมนตรีคลังของสหภาพยุโรปที่โปแลนด์ โดยนายทิโมธี ไกธ์เนอร์ รัฐมนตรีคลังสหรัฐได้เข้าร่วมหารือด้วย พร้อมทั้งเรียกร้องให้ที่ประชุมเร่งหาทางแก้ไขปัญหาหนี้ของกรีซ ซึ่งความเคลื่อนไหวดังกล่าวชี้ให้เห็นว่าสหรัฐเองก็หวั่นเกรงว่าปัญหาวิกฤตหนี้ในกลุ่มยูโรโซนอาจจะลุกลามไปยังภูมิภาคอื่นๆ
ด้านสัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนตุลาคม ลดลง 1.44 ดอลลาร์ ปิดที่ 87.96 ดอลลาร์ต่อบาร์เรล ส่วนเบรนท์ทะเลเหนือลอนดอน ลดลง 8 เซนต์ ปิดที่ 112.22 ดอลลาร์ต่อบาร์เรล